CELEX: 32021D0944
Language: lt
Date: 2021-06-03 00:00:00
Title: Komisijos įgyvendinimo sprendimas (ES) 2021/944 2021 m. birželio 3 d. dėl pritarimo tam tikroms Europos piliečių iniciatyvoms pareiškimų rinkimo laikotarpių pratęsimo pagal Europos Parlamento ir Tarybos reglamentą (ES) 2020/1042 (pranešta dokumentu Nr. C(2021) 3879) (Tekstas autentiškas tik anglų kalba)

2021 6 14   
               
               
                  LT
               
               
                  Europos Sąjungos oficialusis leidinys
               
               
                  L 210/45
               
            
         KOMISIJOS ĮGYVENDINIMO SPRENDIMAS (ES) 2021/944
         2021 m. birželio 3 d.
         dėl pritarimo tam tikroms Europos piliečių iniciatyvoms pareiškimų rinkimo laikotarpių pratęsimo pagal Europos Parlamento ir Tarybos reglamentą (ES) 2020/1042
         
            
               (pranešta dokumentu Nr. C(2021) 3879)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. liepos 15 d. Europos Parlamento ir Tarybos reglamentą (ES) 2020/1042, kuriuo, atsižvelgiant į COVID-19 protrūkį, nustatomos laikinosios priemonės, susijusios su Reglamente (ES) 2019/788 dėl Europos piliečių iniciatyvos numatytais rinkimo, tikrinimo ir nagrinėjimo etapų terminais (1), ypač į jo 2 straipsnio 2 dalį,
         pasikonsultavusi su Europos piliečių iniciatyvos komitetu, įsteigtu pagal Europos Parlamento ir Tarybos reglamento (ES) 2019/788 (2) 22 straipsnį,
         kadangi:
         
                     (1)
                  
                  
                     Reglamentu (ES) 2020/1042 nustatomos laikinosios su Europos piliečių iniciatyva susijusios priemonės, kuriomis siekiama spręsti problemas, iškilusias piliečių iniciatyvų organizatoriams, nacionalinėms administracijoms ir Sąjungos institucijoms po to, kai 2020 m. kovo mėn. Pasaulio sveikatos organizacija COVID-19 protrūkį paskelbė pasauline pandemija. Po šio paskelbimo valstybės narės per kelis mėnesius priėmė ribojamąsias kovos su visuomenės sveikatos krize priemones. Dėl to beveik visose valstybėse narėse sustojo viešasis gyvenimas. Todėl Reglamentu (ES) 2020/1042 pratęsti tam tikri Reglamente (ES) 2019/788 nustatyti terminai;
                  
               
                     (2)
                  
                  
                     Reglamentu (ES) 2020/1042 Komisijai suteikiami įgaliojimai tam tikromis aplinkybėmis pareiškimų rinkimo laikotarpius pratęsti dar trims mėnesiams. Bet kokio tolesnio pratęsimo sąlygos yra panašios į tas, kurios lėmė pradinį pratęsimą po COVID-19 protrūkio 2020 m. kovo mėn., t. y. bent ketvirtadalis valstybių narių arba kelios valstybės narės, atstovaujančios daugiau kaip 35 proc. Sąjungos gyventojų, turi taikyti reagavimo į COVID-19 pandemiją priemones, kurios labai trukdo organizatoriams rinkti pritarimo pareiškimus popierine forma ir informuoti visuomenę apie vykdomas iniciatyvas;
                  
               
                     (3)
                  
                  
                     nuo tada, kai 2020 m. liepos mėn. buvo priimtas Reglamentas (ES) 2020/1042, Komisija atidžiai stebėjo padėtį valstybėse narėse;
                  
               
                     (4)
                  
                  
                     2020 m. gruodžio 17 d. (3) ir dar kartą 2021 m. vasario 19 d. (4) Komisija dar trims mėnesiams pratęsė pritarimo iniciatyvoms, su kuriomis susiję pareiškimai tebebuvo renkami, pareiškimų rinkimo laikotarpius, įvertinusi, kad tokio pratęsimo sąlygos pagal Reglamentą (ES) 2020/1042 tenkinamos. Atitinkamam laikui buvo pratęsti ir pritarimo iniciatyvoms pareiškimų rinkimo laikotarpiai, prasidėję pratęsimo laikotarpiais;
                  
               
                     (5)
                  
                  
                     nuo 2021 m. vasario 1 d. dėl COVID-19 pandemijos keliose valstybėse narėse susiklosčiusi padėtis iš esmės nepasikeitė. Iki 2021 m. balandžio mėn. pabaigos nemažai valstybių narių, siekdamos sustabdyti arba sulėtinti COVID-19 perdavimą, tebetaikė laisvo piliečių judėjimo jų teritorijoje ribojimo priemones. Balandžio 19 d. septynios valstybės narės pranešė taikiusios nacionalines izoliavimo priemones, kuriomis draudžiama arba iš esmės ribojama piliečių laisvė laisvai judėti jų teritorijoje, o dvylika valstybių narių pranešė taikiusios vietos izoliavimo priemones. Tos izoliavimo priemonės jų teritorijoje arba bent jau didelėje jų dalyje buvo derinamos su papildomomis panašaus ribojamojo poveikio visuomenės gyvenimui priemonėmis, įskaitant naudojimosi viešosiomis erdvėmis apribojimus, parduotuvių, restoranų ir barų uždarymą arba jų darbo laiko ribojimą, griežtus viešųjų ir privačiųjų susibūrimų bei susitikimų dalyvių skaičiaus apribojimus ir komendanto valandos įvedimą. Tokių priemonių derinys daro didelį poveikį organizatorių gebėjimui rinkti pritarimo pareiškimus popierine forma ir informuoti visuomenę apie vykdomas iniciatyvas. Remiantis šiuo metu turima informacija, tikėtina, kad tos arba panašų poveikį turinčios priemonės bus toliau taikomos bent tris mėnesius;
                  
               
                     (6)
                  
                  
                     atitinkamos valstybės narės atstovauja bent ketvirtadaliui valstybių narių ir daugiau nei 35 proc. Sąjungos gyventojų;
                  
               
                     (7)
                  
                  
                     dėl šių priežasčių galima daryti išvadą, kad sąlygas, kuriomis pratęsiami pritarimo pareiškimų rinkimo laikotarpiai, atitinka penkios iniciatyvos, su kuriomis susijusių pareiškimų rinkimo laikotarpis 2021 m. gegužės 1 d. dar nebuvo pasibaigęs. Todėl šie rinkimo laikotarpiai turėtų būti pratęsti trims mėnesiams;
                  
               
                     (8)
                  
                  
                     2021 m. vasario 19 d. Komisija pratęsė keturiolikos iniciatyvų pareiškimų rinkimo laikotarpius. 9 iniciatyvų pareiškimų rinkimo laikotarpių pratęsti dar kartą nebegalima, nes jie jau buvo pratęsti ilgiausiam leidžiamam 12 mėnesių laikotarpiui;
                  
               
                     (9)
                  
                  
                     pritarimo iniciatyvoms pareiškimų rinkimo laikotarpiai, prasidėję laikotarpiu nuo 2021 m. gegužės 1 d. iki šio sprendimo priėmimo dienos, turėtų būti pratęsti iki 2022 m. rugpjūčio 1 d.,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Jei pritarimo Europos piliečių iniciatyvai (toliau – iniciatyva) pareiškimų rinkimas 2021 m. gegužės 1 d. dar nebuvo pasibaigęs, ilgiausias su ta iniciatyva susijęs rinkimo laikotarpis pratęsiamas trijų mėnesių laikotarpiui.
            
            
               2.   Jei pritarimo iniciatyvai pareiškimų rinkimas prasidėjo laikotarpiu nuo 2021 m. gegužės 1 d. iki šio sprendimo priėmimo dienos, ilgiausias su ta iniciatyva susijęs rinkimo laikotarpis pratęsiamas iki 2022 m. rugpjūčio 1 d.
            
         
         
            2 straipsnis
            Naujos pritarimo toliau nurodytoms iniciatyvoms pareiškimų rinkimo laikotarpių pabaigos datos yra šios:
            
                        —
                     
                     
                        iniciatyva „RINKĖJAI BE SIENŲ. ES piliečiams – visas politines teises“ – 2022 m. birželio 11 d.,
                     
                  
                        —
                     
                     
                        iniciatyva „Visoje ES įvesti besąlygines bazines pajamas“ – 2022 m. birželio 25 d.,
                     
                  
                        —
                     
                     
                        iniciatyva „Libertà di condividere“ – 2022 m. rugpjūčio 1 d.,
                     
                  
                        —
                     
                     
                        iniciatyva „Teisė į gydymą“ – 2022 m. rugpjūčio 1 d.,
                     
                  
                        —
                     
                     
                        iniciatyva „Pilietinės visuomenės iniciatyva dėl masinio biometrinio sekimo uždraudimo“ – 2022 m. rugpjūčio 1 d.,
                     
                  
                        —
                     
                     
                        iniciatyva „Žaliuojantys stogai“ – 2022 m. rugpjūčio 1 d.
                     
                  
         
            3 straipsnis
            Šis sprendimas skirtas:
            
                        —
                     
                     
                        iniciatyvos „RINKĖJAI BE SIENŲ. ES piliečiams – visas politines teises“ organizatorių grupei,
                     
                  
                        —
                     
                     
                        iniciatyvos „Visoje ES įvesti besąlygines bazines pajamas“ organizatorių grupei,
                     
                  
                        —
                     
                     
                        iniciatyvos „Libertà di condividere“ organizatorių grupei,
                     
                  
                        —
                     
                     
                        iniciatyvos „Teisė į gydymą“ organizatorių grupei,
                     
                  
                        —
                     
                     
                        iniciatyvos „Pilietinės visuomenės iniciatyva dėl masinio biometrinio sekimo uždraudimo“ organizatorių grupei,
                     
                  
                        —
                     
                     
                        iniciatyvos „Žaliuojantys stogai“ organizatorių grupei.
                     
                  
         
            Priimta Briuselyje 2021 m. birželio 3 d.
            
               
                  Komisijos vardu
               
               Věra JOUROVÁ
               
                  Pirmininko pavaduotoja
               
            
         
         
            (1)  OL L 231, 2020 7 17, p. 7.
         
            (2)  2019 m. balandžio 17 d. Europos Parlamento ir Tarybos reglamentas (ES) 2019/788 dėl Europos piliečių iniciatyvos (OL L 130, 2019 5 17, p. 55).
         
            (3)  2020 m. gruodžio 17 d. Komisijos įgyvendinimo sprendimas (ES) 2020/2200 dėl pritarimo Europos piliečių iniciatyvai pareiškimų rinkimo laikotarpių pratęsimo pagal Europos Parlamento ir Tarybos reglamentą (ES) 2020/1042 (OL L 434, 2020 12 23, p. 56).
         
            (4)  2021 m. vasario 19 d. Komisijos įgyvendinimo sprendimas (ES) 2021/360 dėl pritarimo Europos piliečių iniciatyvai pareiškimų rinkimo laikotarpių pratęsimo pagal Europos Parlamento ir Tarybos reglamentą (ES) 2020/1042 (OL L 69, 2021 2 26, p. 9).